寄孫子進昆仲
作者：趙蕃
朝代：宋

paragraphs: 霜風入枯葦，客枕那能安。
起尋短燈檠，捐書復慵看。
緬思平生遊，平陸多奔湍。
懷哉豈無人，荆吳路漫漫。
大孫行秘書，今古靡不觀。
天文號隠奧，坐使十載殫。
溢而爲文章，卷舒見波瀾。
丞哉亦奇士，老不卑小官。
詩成太白豪，笑殺東野寒。
酒酣或看劍，肯爲無魚彈。
儀也節更苦，凜若誰能干。
譬之於草木，青松蔽春蘭。
不願太官賜，自愛苜蓿盤。
相携住荆溪，冥鴻渺雲端。
釀泉飲佳客，採溪薦朝餐。
不負風月佳，始知天地寬。
我欲往從之，買船斬釣竿。
富春訪嚴陵，吳淞覓張翰。
人生鮮如意，高趣况易闌。
君毋輕此樂，此樂非游般。